قطر فلسطين سره ۱۵۰ میلیون ډالر مرسته کوي
له هغه وروسته چې امریکاپر فلسطيني کډوالو د میلیونونو ډالرو مرسته بنده او کمه کړه، په لومړي ځل یو مسلمان هېواد غزې ته مرستې لېږدوي.
قطر له فلسطینیانو سره د ۱۵۰ میلیونه ډالرو مرسته اعلان کړې ده. د قطر د بهرنیو چارو وزارت وايي دا مرستې د قطر خیریه بنسټ سمبالوي. قطر وايي دا مرستې به د اسرائیلو تر محاصرې لاندې په غزه کې د بشري ناورین د مخنیوي لپاره ولګول شي. د ملګرو ملتونو سازمان به د دغو مرستو وېش څاري. قطر تر دې مخکې د حماس تر ولکې لاندې غزې کې فلسطینیانو سره د ۶۰ ډالرو په ارزښت تیل هم ورکړي وو چې په غزه کې د برېښنا یوازینی ستیشن فعال شي. اسوشیتډپرس وايي د غزې اوسېدونکو په ۲۴ساعتونو کې یوازې څلور ساعته برېښنا لرله. راپورونه وايي چې د اسرائیلو د یولس کلنې محاصرې له کبله په غزه کې یو بشري ناورین روان دی. د غزې اوسېدونکو د اسرائیلو د محاصرې پر ضد په تېرو څو میاشتو کې ډېر مظاهرې وکړې چې له کبله یې سلګونه کسان ووژل شول او ژوبل شول. قطر د حماس له ډلې له مشرانو سره نژدې اړیکې لري او همدا اوس د دغې ډلې مخکنی مشر خالد مشعل په قطر کې دی. سعودي له قطر سره ډیپلوماتیکې اړیکې شلولي او دا هېواد یې د اورپکو په ننګې تورن کړی دی. امریکا څو میاشتې مخکې بیت المقدس د اسرائیلو د پلازمینې په توګه په رسمیت وپېژنده او هغه مرستې یې هم بندې کړې چې د ملګرو ملتونو له لارې پر فلسطیني کډوالو وېشل کېدې.